Proposta għal deċiżjoni tal-Kunsill li tawtorizza l-firma u l-applikazzjoni provviżorja tal-Ftehim ta’ Kummerċ Ħieles bejn l-Unjoni Ewropea u l-Istati Membri tagħha u r-Repubblika tal-Korea /* KUMM/2010/0136 finali - NLE 2010/0076 */





[pic] | IL-KUMMISSJONI EWROPEA | Brussel 9.4.2010 KUMM(2010)136 finali 2010/0076 (NLE) Proposta għal DEĊIŻJONI TAL-KUNSILL li tawtorizza l-firma u l-applikazzjoni provviżorja tal-Ftehim ta’ Kummerċ Ħieles bejn l-Unjoni Ewropea u l-Istati Membri tagħha u r-Repubblika tal-Korea MEMORANDUM TA’ SPJEGAZZJONI 1. Sfond Il-proposta mehmuża tikkostitwixxi l-istrument legali għall-awtorizzazzjoni tal-iffirmar u l-applikazzjoni provviżorja ta’ Ftehim ta’ Kummerċ Ħieles (FKĦ) bejn l-Unjoni Ewropea u l-Istati Membri tagħha, fuq naħa, u r-Repubblika tal-Korea (il-Korea) fuq in-naħa l-oħra: - Proposta għal Deċiżjoni tal-Kunsill dwar l-iffirmar u l-applikazzjoni provviżorja ta’ l-FKĦ; L-FKĦ bejn l-UE u l-Korea ġie nnegozjat skont il-miri stipulati fil-Komunikazzjoni tal-Kummissjoni “Ewropa Globali: kompetizzjoni dinjija”[1], li rrevediet il-kontribut tal-politika tal-kummerċ tal-UE lejn l-istrateġija Ewropea tat-tkabbir u tal-impjiegi. Il-Komunikazzjoni kkonfermat l-impenn tal-UE lejn l-Organizzazzjoni Dinjija tal-Kummerċ (WTO) bħala l-iżjed mod effettiv għat-tkabbir u l-ġestjoni tal-kummerċ għall-benefiċċju ta’ kulħadd. Hija enfasizzat li l-Aġenda tal-Iżvilupp ta' Doha (DDA) għadha l-ewwel prijorità tal-UE. Fil-Komunikazzjoni kien hemm ukoll l-argument li l-UE għandha tkompli tibni fuq il-pjattaforma li ħolqot l-Organizzazzjoni Dinjija tal-Kummerċ biex tiġġenera l-opportunitajiet ġodda għat-tkabbir billi tkompli tiftaħ is-swieq għall-kummerċ u għall-investiment. Il-Komunikazzjoni stipulat serje ta’ inizjattivi dwar il-politika tal-kummerċ b’rabta ma’ xulxin li jkomplu mal-isforzi biex jerġgħu jibdew in-negozjati fid-WTO. Bħala parti minn dawn l-inizjattivi, ipproponiet li tinnegozja Ftehimiet ta’ Kummerċ Ħieles (FKĦ) komprensivi u magħżulin bir-reqqa. Wara l-adozzjoni tad-direttivi tal-Kunsill għan-negozjar fit-23 ta’ April 2007, bdew in-negozjati mal-Korea f’Seoul fis-6 ta’ Mejju 2007. L-għan stipulat mill-Kummissjoni fil-Memorandum ta’ Spjegazzjoni li ħareġ flimkien mar-rakkomandazzjoni mill-Kummissjoni lill-Kunsill u li jawtorizza lill-Kummissjoni biex tinnegozja ftehim għal kummerċ ħieles mar-Repubblika tal-Korea f’isem il-Komunità Ewropea u l-Istati Membri tagħha, kien li n-negozjati jitlestew sa mhux iktar tard minn sentejn wara l-bidu effettiv tagħhom. L-inizjalizzazzjoni tal-FTA mill-Kummissarju għall-Kummerċ u l-Ministru tal-Kummerċ Korean fi Brussell fil-15 ta’ Ottobru 2009, immarkat il-konklużjoni tan-negozjati wara inqas minn sentejn u nofs ta’ taħdidiet. L-Istati Membri tal-UE ġew infurmati kemm verbalment kif ukoll bil-miktub dwar il-proċess tan-negozjati mal-Korea permezz tal-Kumitat dwar il-Politika tal-Kummerċ tal-Kunsill (il-Kumitat tal-ex Artikolu 133). Il-Parlament Ewropew ukoll ġie infurmat regolarment dwar l-iżviluppi permezz tal-Kumitat tiegħu dwar il-Kummerċ Internazzjonali (INTA). Bi preparazzjoni għan-negozjati, il-Kummissjoni fasslet f'abbozzat stima tal-impatt li tanalizza l-impatt possibbli ta’ FTA mal-Korea ta’ Isfel. Fl-istess żmien tan-negozjati twettqet Stima tal-Impatt dwar is-Sostenibbiltà tal-Kummerċ (SIA) iżjed dettaljata, li tistudja l-effetti potenzjali ekonomiċi, soċjali u ambjentali tal-Ftehim. Tħejjew ukoll studji addizzjonali li jipprovdu analiżi kwalitattiva u kwantitattiva tal-FTA. Fit-13 ta’ Diċembru 2007 il-Parlament Ewropew adotta riżoluzzjoni dwar ir-relazzjonijiet kummerċjali u ekonomiċi mal-Korea li pprovda kontribut siewi għan-negozjati. 2. Il-Karatteristika u L-Ambitu tal-ftehim Kif hemm stipulat fid-direttivi tan-negozjar adottati mill-Kunsill, in-negozjati dwar l-FTA mal-Korea kellhom l-għan li jiżguraw ftehim komprensiv u bbilanċjat li hu konsistenti b’mod sħiħ mar-regoli u l-obbligi tad-WTO. Il-ftehim kellu jipprevedi l-liberalizzazzjoni progressiva u reċiproka tal-kummerċ tal-oġġetti u tas-servizzji kif ukoll ir-regoli dwar il-kwistjonijiet marbutin mal-kummerċ. L-FTA bejn l-UE u l-Korea jilħaq dawn il-miri u huwa l-ewwel FTA li n-negozjati tiegħu tlestew skont l-istrateġija Globali Ewropea. Jinkludi l-miżuri kollha meħtieġa għall-istabbiliment ta’ Żona ta’ Kummerċ Ħieles kompatibbli mad-dispożizzjonijiet tal-Artikolu XXIV tal-Ftehim Ġenerali dwar it-Tariffi u l-Kummerċ (GATT 1994). Iż-żewġ naħat ftehmu li jħallsu mill-bidu tal-patt l-impenji għal-liberalizzazzjoni u se jeliminaw 98,7% tad-dazji fil-valur tad-dazju kemm għall-industrija kif ukoll għall-agrikultura fi żmien ħames snin. Il-parti tat-tariffi li jkun fadal tiġi kważi kompletament eliminata tul perjodi itwal ta' tranżizzjoni, bl-eċċezzjoni ta' numru limitat ta' prodotti agrikoli bħal ma huma r-ross u t-tewm. Barra minn hekk, ġew innegozjati annessi settorjali dwar l-elettronika; il-vetturi mmotorizzati u l-partijiet tagħhom; il-farmaċewtiċi, u t-tagħmir mediku u l-kimiki biex jiġu indirizzati l-ostakoli li mhumiex marbutin mat-tariffi. L-FTA fih il-kapitoli separati li jittrattaw dwar ir-Rimedji tal-Kummerċ, l-Ostakoli Tekniċi għall-Kummerċ, il-Miżuri Sanitarji u Fitosanitarji, il-Faċilitazzjoni tad-Dwana u tal-Kummerċ. Il-Ftehim jinkludi wkoll kapitolu dwar is-Servizzi, l-Istabbilimenti u l-Kummerċ Elettroniku u l-iskedi tal-impenji marbuta, li jaqbżu b'mod sinifikattiv l-limitu tal-impenji taż-żewġ naħat skont il-Ftehim Ġenerali dwar il-Kummerċ tas-Servizzi (GATS) u li huma konformi mal-Artikolu V tal-GATS. Hemm ukoll kapitolu dwar il-Pagamenti Kurrenti u l-Movimenti tal-Kapital. Fejn jikkonċerna r-regoli, l-FTA jipprevedi impenji fit-tul fl-ambitu tal-Kompetizzjoni li jinkludi l-għajnuna statali, il-Proprjetà Intellettwali, li jinkludi l-infurzar u l-Akkwist Pubbliku. Ġew ukoll inkorporati fil-ftehim dispożizzjonijiet orizzontali mtejbin u li jorbtu dwar it-trasparenza regolatorja f'oqsma li huma relevanti għall-kummerċ u l-investiment bejn iż-żewġ naħat. Il-Ftehim jinkorpora l-Protokolli dwar ir-Regoli ta' Oriġini u l-Għajnuna Amministrattiva fuq kwistjonijiet Doganali, li fihom id-dispożizzjonijiet li jiddefinixxu l-oriġini tal-prodotti, meħtieġa biex jiġu ddeterminati d-dazji applikabbli għal dawn il-prodotti fin-negozju; fuq "il-provi tal-oriġini" u fuq l-arranġamenti għall-kooperazzjoni bejn l-awtoritajiet tad-dwana. L-FTA jinkludi wkoll protokoll iddedikat għall-kooperazzjoni kulturali, li jistabbilixxi qafas għad-djalogu dwar il-politika u għall-kooperazzjoni fil-faċilitazzjoni tat-tpartit ta' attivitajiet kulturali. Dan il-qafas jirrekjedi struttura istituzzjonali għall-implimentazzjoni indipendenti mill-FTA, notevolment permezz tat-twaqqif ta' kumitat separat u ta' mekkaniżmu speċifiku biex jissolva t-tilwim. Flaħħar nett, ġie nnegozjat kapitlu dwar Il-Kummerċ u l-Iżvilupp Sostenibbli li jittratta d-dimensjonijiet kemm soċjali kif ukoll ambjentali. Dan il-kapitlu jinkludi d-dispożizzjonijiet dwar il-kooperazzjoni u jistabbilixxi mekkaniżmu ġdid għas-sorveljanza li jinvolvi lis-soċjetà ċivili permezz ta' Forum tas-Soċjetà Ċivili. Id-dispożizzjonijiet istituzzjonali jipprevedu t-twaqqif ta' Kumitat dwar il-Kummerċ li jissorvelja l-implimentazzjoni tal-FTA u jistudja l-modi ta' kif jistgħu jissaħħu aktar ir-relazzjonijiet kummerċjali bejn il-Partijiet. Huwa inkluż ukoll mekkaniżmu effikaċi għas-soluzzjoni tat-tilwim. Il-Kumitat dwar il-Kummerċ se jkun magħmul minn rappreżentanti tal-Unjoni Ewropea u tal-Korea. Il-Kumitat dwar il-Kummerċ għandu jagħti r-rapporti dwar l-attivitajiet tiegħu u tal-kumitati speċjalizzati tiegħu, tal-gruppi ta' ħidma u korpi oħrajn tiegħu, lill-Kumitat Konġunt imwaqqaf skont il-Ftehim ta' Qafas aġġornat. Il-Ftehim ta' Qafas aġġornat, flimkien mal-FTA, huma sinjal ta' titjib importanti fir-relazzjonijiet bejn l-UE u l-Korea. Kif talab il-Kunsill, iż-żewġ ftehimiet għandhom rabtiet ma' xulxin li huma legali u istituzzjonali. Il-Kummissjoni hija tal-opinjoni li l-FTA bejn l-UE u l-Korea huwa fil-biċċa l-kbira tiegħu prattikabbli, bi qbil mad-direttivi dwar in-negozjati li ġew approvati mill-Kunsill u mar-rakkomandazzjonijiet tal-Parlament Ewropew fir-riżoluzzjoni tiegħu tat-13 ta' Diċrmbru 2007. Minħabba li l-Istati Membri tal-Unjoni Ewropea wkoll se jieħdu sehem f'dan il-Ftehim bħala riżultat ta' ċerti impenji fil-Protokoll dwar il-Kooperazzjoni Kulturali, jeħtieġ li jirratifikawh skont il-proċeduri domestiċi tagħhom. Dan se jieħu żmien konsiderevoli. Biex tkun żgurata l-applikazzjoni immedjata tal-Ftehim sakemm l-Istati Membri jirratifikawh kompletament, il-Kummissjoni tipproponi li tapplikah provviżorjament. Fid-dawl tal-importanza tal-Ftehim, il-Kummissjoni hi tal-opinjoni li l-Kunsill ma għandux jibgħat in-notifiki msemmija fl-Artikoli 15.10(5)(a) u (b)[2] qabel ma jgħaddi ċertu żmien biex jagħti ċ-ċans li l-Parlament Ewropew jesprimi l-opinjonijiet tiegħu dwar l-FTA. Il-Kummissjoni hija lesta li taħdem flimkien mal-Kunsill u mal-Parlament Ewropew biex il-Ftehim ikun jista' jiġi applikat provviżorjament fl-2010. Il-Kummissjoni tinnota li skont l-Artikolu 15.10.3 tal-Ftehim, il-Protokoll dwar il-Kooperazzjoni Kulturali jista' biss jiġi applikat provviżorjament jew isir effettiv wara li l-Korea tkun iddepożitat l-istrument tagħha ta' ratifikazzjoni tal-Konvenzjoni tal-UNESCO dwar il-Ħarsien u l-Promozzjoni tad-Diversità tal-Espressjoni Kulturali. 3. IL-PROċEDURI Sakemm jidħol fis-seħħ l-FTA, il-Ftehim jipprevedi l-applikazzjoni provviżorja tal-Ftehim. Il-Kummissjoni sabet li r-riżultati tan-negozjati huma sodisfaċenti u titlob lill-Kunsill: - biex jawtorizza l-iffirmar, f’isem l-Unjoni Ewropea, tal-FTA bejn l-UE u l-Korea; - biex japprova l-applikazzjoni provviżorja tal-FTA sakemm dan jidħol fis-seħħ. 2010/0076 (NLE) Proposta għal DEĊIŻJONI TAL-KUNSILL li tawtorizza l-firma u l-applikazzjoni provviżorja tal-Ftehim ta’ Kummerċ Ħieles bejn l-Unjoni Ewropea u l-Istati Membri tagħha u r-Repubblika tal-Korea IL-KUNSILL TAL-UNJONI EWROPEA, Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikoli 91, 100(2), 167(3) u 207 flimkien mal-Artikolu 218(5) tiegħu, Wara li kkunsidra l-proposta tal-Kummissjoni[3], Billi: (1) Fit-23 ta' April 2007 il-Kunsill awtorizza lill-Kummissjoni biex tinnegozja ftehim ta' kummerċ ħieles mar-Repubblika tal-Korea f'isem l-Unjoni Ewropea u l-Istati Membri tagħha. (2) Dawn in-negozjati ġew konklużi u l-Ftehim ta' Kummerċ Ħieles bejn l-Unjoni Ewropea u l-Istati Membri tagħha u r-Repubblika tal-Korea (minn hawn 'il quddiem imsemmi l-Ftehim) ġie ffirmat fil-15 ta' Ottubru 2009. (3) L-Artikolu 15.10.5 tal-Ftehim jipprevedi l-applikazzjoni provviżorja tiegħu. (4) Il-Ftehim għandu jkun iffirmat f’isem l-Unjoni Ewropea u applikat fuq bażi provviżorja suġġett għall-konklużjoni tiegħu aktar tard. (5) Dan il-Ftehim ma jaffettwax id-drittijiet tal-investituri mill-Istati Membri tal-Unjoni Ewropea milli jibbenefikaw minn xi trattament aktar favorevoli previst f'xi ftehim marbut mal-investiment li tiegħu jkunu Partijiet Stat Membru u l-Korea. (6) Skont l-Artikolu 218(7) tat-Trattat, huwa xieraq li l-Kunsill jawtorizza lill-Kummissjoni biex tapprova ċerti modifiki limitati għall-Ftehim. Il-Kummissjoni għandu jkolla l-awtorizzazzjoni li ġġib fi tmiemu d-dritt għall-koproduzzjonijiet kif stipulat fl-Artikolu 5 tal-Protokoll dwar il-Kooperazzjoni Kulturali sakemm il-Kummissjoni ma tiddeċidix li dan il-jedd għandu jkompli u dan jiġi approvat mill-Kunsill skont proċedura speċifika meħtieġa minħabba s-sensittività ta' dan l-element tal-ftehim li għandu jiġi konkluż mill-Unjoni Ewropea u l-Istati Membri tagħha. Barra minn hekk, il-Kummissjoni għandha tkun awtorizzata li tapprova l-modifiki tal-Grupp ta' Ħidma dwar l-Indikazzjonijiet Ġeografiċi skont l-Artikolu 10.25 tal-Ftehim. (7) Huwa xieraq li jiġu stabbiliti l-proċeduri relevanti għall-ħarsien tal-Indikazzjonijiet Ġeografiċi li huma mħarsin b'konformità mal-Ftehim, ADOTTAT DIN ID-DEĊIŻJONI: Artikolu 1 L-iffirmar tal-Ftehim ta' Kummerċ Ħieles bejn l-Unjoni Ewropea u l-Istati Membri tagħha u r-Repubblika tal-Korea huwa b'dan awtorizzat f'isem l-Unjoni Ewropea, suġġett għad-Deċiżjoni tal-Kunsill dwar il-konklużjoni tal-Frehim imsemmi. It-test tal-Ftehim li għandu jiġi ffirmat huwa mehmuż ma' din id-Deċiżjoni. Artikolu 2 Il-President tal-Kunsill huwa hawnhekk awtorizzat li jaħtar il-persuna(i) mogħtija l-poter li tiffirma/jiffirmaw il-Ftehim f'isem l-Unjoni Ewropea soġġett għall-konklużjoni tiegħu. Artikolu 3 Il-Ftehim għandu jiġi applikat fuq bażi provviżorja kif stipulat fl-Artikolu 15.10.5 tal-Ftehim, sakemm jitlestew il-proċeduri għall-konklużjoni. Il-Kummissjoni għandha tippubblika notifika li tagħti tagħrif dwar id-data tal-applikazzjoni provviżorja. Artikolu 4 1. Il-Kummissjoni se tavża lill-Korea bl-intenzjoni tal-Unjoni Ewropea li ma testendix il-perjodu tad-dritt għall-koproduzzjoni skont l-Artikolu 5 tal-Protokoll dwar il-Kooperazzjoni Kulturali bi qbil mal-proċedura stabbilita fl-Artikolu 5(8) tal-imsemmi Protokoll, sakemm, fuq proposta mill-Kummissjoni, erba' xhur qabel it-tmiem tal-perjodu tad-ritt, il-Kunsill ma japprovax li dan id-dritt ikompli. Jekk jaqbel il-Kunsill li għandu jkompli dan id-dritt, din id-dispożizzjoni terġa' ssir applikabbli fi tmiem il-perjodu mġedded tad-dritt. Għall-għan speċifiku li tittieħed deċiżjoni dwar it-tkomplija tal-perjodu tad-dritt, il-Kunsill se jaġixxi b'unanimità. 2. Għall-għan li jkun applikat l-Artikolu 10.25 tal-Ftehim, il-Kummissjoni se tapprova l-modifiki għall-Ftehim fuq id-deċiżjoni tal-Grupp ta' Ħidma dwar l-Indikazzjonijiet Ġeografiċi f'isem l-Unjoni Ewropea. Fejn il-partijiet interessati ma jkunux jistgħu jaqblu fil-każ li jkun hemm l-oġġezzjonijiet marbutin ma' xi Indikazzjoni Ġeografika, il-Kummissjoni għandha tadotta din il-pożizzjoni abbażi tal-proċedura stipulata fl-Artikolu 15(2) tar-Regolament tal-Kunsill (KE) Nru 510/2006. Il-perjodu imsemmi fl-Artikolu 4(3) tad-Deċiżjoni 1999/468/KE għandu jkun ta’ xahar. Artikolu 5 1. Isem li jkun protett taħt is-Sottosezzjoni C "Indikazzjonijiet Ġeografiċi" tal-Kapitlu 10 tal-Ftehim jista' jintuża minn kwalunkwe operatur li jkun qiegħed ibiegħ il-prodotti agrikoli, l-oġġetti tal-ikel, l-inbejjed, l-inbejjed jew l-ispirti aromatizzati li jikkonformaw mal-ispeċifikazzjoni korrispondenti. 2. L-istituzzjonijiet tal-Unjoni Ewropea u l-Istati Membri għalhekk għandhom jinforzaw il-protezzjoni prevista fl-Artikoli 10.18 sa 10.23 tal-Ftehim ukoll fuq talba ta' parti interessata. Artikolu 6 Il-pożizzjoni li għandu jieħu l-Kumitat dwar il-Kooperazzjoni Kulturali dwar deċiżjonijiet li jkollhom effetti legali se tkun iddeterminata mill-aġir tal-Kunsill b'konformità mat-Trattat. Ir-rappreżentanti tal-Unjoni Ewropea fil-Kumitat dwar il-Kooperazzjoni Kulturali se jkunu uffiċjali anzjani mill-amministrazzjoni tal-Kummissjoni u tal-Istati Membri li għandhom kompetenza u esperjenza fuq kwistjonijiet u prassi kulturali, u li se jippreżentaw il-pożizzjoni tal-Unjoni Ewropea skont it-Trattat. Artikolu 7 Id-dispożizzjoni applikabbli għall-għan li jiġu adottati r-regoli implimentattivi meħtieġa għall-applikazzjoni tar-regoli li jinstabu fl-Anness II(a) tal-Protokoll dwar id-definizzjoni ta' "Prodotti li Joriġinaw" u Metodi ta' Kooperazzjoni Amministrattiva tal-Ftehim hija l-Artikolu 247a tar-Regolament (KEE) Nru 2913/92 tat-12 ta' Ottubru 1992. Artikolu 8 Dan il-Ftehim m'għandux jinftiehem li jagħti xi drittijiet jew jimponi xi obbligazzjonijiet li jistgħu jkunu invokati fil-qrati tal-Unjoni Ewropea jew tal-Istati Membri. Magħmul fi Brussell, […] Għall-Kunsill Il-President DIKJARAZZJONI FINANZJARJA LEĠIŻLATTIVA GĦALL-PROPOSTI LI GĦANDHOM IMPATT FUQ IL-BAĠIT LIMITAT ESKLUSSIVAMENT GĦAN-NAĦA TAD-DĦUL 1. ISEM IL-PROPOSTA: ID-DEĊIŻJONI TAL-KUNSILL dwar il-firma u l-applikazzjoni provviżorja tal-Ftehim ta’ Kummerċ Ħieles bejn l-Unjoni Ewropea u r-Repubblika tal-Korea 2. LINJI TAL-BAĠIT: Il-Kapitolu u l-Artikolu: 12 0 L-ammont ipprovdut fl-estimi għat-tmiem tal-perjodu tal-implimentazzjoni 3. IMPATT FINANZJARJU ( Il-proposta ma għandha l-ebda implikazzjoni finanzjarja ( Il-proposta ma għandha l-ebda impatt finanzjarju fuq l-infiq, iżda għandha impatt finanzjarju fuq id-dħul – l-effett huwa kif ġej: (€ miljun sa punt deċimali wieħed) Linja baġitarja | Dħul[4] | perjodu ta' 12-il xahar, li jibda minn jj/xx/ssss | [Sena n] | Artikolu ... | L-impatt fuq ir-riżorsi proprji | 801.2 | Artikolu ... | L-impatt fuq ir-riżorsi proprji | Is-sitwazzjoni wara l-azzjoni | [n+1] | [n+2] | [n+3] | [n+4] | [n+5] | Artikolu ... | Artikolu ... | 4. MIŻURI KONTRA L-FRODI Għall-ħarsien tar-Riżorsi tal-Unjoni Ewropea, il-Ftehim fih id-dispożizzjonijiet li l-għan tagħhom huwa li jiżguraw l-applikazzjoni korretta min-naħa tal-pajjiż imsieħeb tal-kundizzjonijiet stipulati għall-applikazzjoni tal-konċessjonijiet taħt §3 "Impatt Finanzjarju", b'mod partikolari fil-Protokoll numru 1 dwar ir-Regoli tal-Oriġini u l-Protokoll numru 2 dwar l-Assisstenza Amministrattiva Reċiproka fi Kwistjonijiet Doganali. Dawn id-dispożizzjonijiet jikkomplementaw il-leġiżlazzjoni tal-UE li hi applikabbli għall-oġġetti impurtati kollha (b'mod speċjali, il-Kodiċi Doganali tal-UE u d-Dispożizzjonijiet Implimentattivi), u dik dwar ir-responsabbiltajiet tal-Istati Membri rigward il-kontroll tar-Riżorsi Tagħhom (partikolarment ir-Regolament tal-Kunsill 1150/2000). 5. RIMARKI OĦRAJN Din l-istima hija bbażata fuq l-importazzjoni medja għall-perjodu 2004-06. Dan għandu jirrifletti b'mod aktar realistiku l-evoluzzjoni tal-importazzjonijiet mill-Korea. Minkejja dan, ma tikkunsidrax il-probabbiltà ta' żieda fl-importazzjoni ta' prodotti li jkollhom id-dazji mnaqqsa fi stadji, li parzjalment se jagħmlu kumpens għat-telf ta' dħul. [1] “L-Ewropa Globali: Kompetizzjoni dinjija” COM(2006) 567, 4.10.2006. [2] Il-Kummissjoni se tressaq abbozz ta' notifika lill-Kunsill skont l-Artikolu 15.10.5(b). [3] ĠU C xx, xx.xx.xxxx, p. x. [4] Fir-rigward ta' riżorsi proprji tradizzjonali (dazji agrikoli, imposti fuq iz-zokkor, dazji tad-dwana) l-ammonti indikati għandhom ikunu ammonti netti, jiġifieri ammonti grossi wara li jitnaqqsu 25 % tal-ispejjeż tal-ġbir.